b'\n_START_ARTICLE_\nAlgoritmin\xc4\x97 prekyba\n_START_PARAGRAPH_\nAlgoritmin\xc4\x97 prekyba, kitaip vadinama automatizuota prekyba arba juodosios d\xc4\x97\xc5\xbe\xc4\x97s prekyba - speciali\xc5\xb3 elektronini\xc5\xb3 platform\xc5\xb3 panaudojimas prekyboje, kai operacij\xc5\xb3 atlikim\xc4\x85 nusprend\xc5\xbeia tam tikras algoritmas. Tokios platformos gali leisti vartotojui i\xc5\xa1 anksto suprogramuoti prekybos veiksm\xc5\xb3 atlikim\xc4\x85 pagal tam tikrus kintamuosius, tokius kaip laikas, rinkos kaina arba sandorio dydis, arba leid\xc5\xbeia atlikti tokias operacijas kitoms automatin\xc4\x97ms kompiuterin\xc4\x97ms programoms. Algoritmin\xc4\x99 prekyb\xc4\x85 pla\xc4\x8diai naudoja investiciniai bankai, pensij\xc5\xb3 fondai, investiciniai fondai ir kiti pirkimo operacijas vykdantys instituciniai investuotojai, siekdami padalinti didelius pavedimus \xc4\xaf kelias ma\xc5\xbeesnes operacijas bei suvaldyti rizik\xc4\x85 ir \xc4\xaftak\xc4\x85 rinkai._NEWLINE_Daug algoritmin\xc4\x97s prekybos operacij\xc5\xb3 r\xc5\xab\xc5\xa1i\xc5\xb3 gali b\xc5\xabti apib\xc5\xabdinamos kaip \xe2\x80\x9eauk\xc5\xa1to da\xc5\xbenio prekyba\xe2\x80\x9c (angl. High Frequency Trading arba HFT), tod\xc4\x97l 2012\xc2\xa0m. vasar\xc4\xaf Prekybos \xc5\xbealiav\xc5\xb3 ateities sandoriais komisija (angl. Commodity Futures Trading Commision arba CFTC) suk\xc5\xabr\xc4\x97 speciali\xc4\x85 darbo grup\xc4\x99, sudaryt\xc4\x85 i\xc5\xa1 akademik\xc5\xb3 ir pramon\xc4\x97s ekspert\xc5\xb3, kurios tikslas\xc2\xa0\xe2\x80\x93 patarti CFTC, kaip teisingai apibr\xc4\x97\xc5\xbeti auk\xc5\xa1to da\xc5\xbenio prekybos s\xc4\x85vok\xc4\x85. HFT strategijoms vykdyti pasitelkiami kompiuteriai, kurie priima sprendimus atlikti pirkimo ar pardavimo pavedimus, remiantis elektroniniu b\xc5\xabdu gauta informacija dar iki tol, kol \xc5\xa1i\xc4\x85 informacij\xc4\x85 apdorojo prekiaujantys rinkoje \xc5\xbemon\xc4\x97s. Algoritmin\xc4\x97s prekybos bei HFT atsiradimas l\xc4\x97m\xc4\x97 didelius pasikeitimus rink\xc5\xb3 mikrostrukt\xc5\xabroje\xc2\xa0\xe2\x80\x93 jos tapo papildomu likvidumo \xc5\xa1altiniu._NEWLINE_Algoritmin\xc4\x99 prekyb\xc4\x85 galima panaudoti bet kurioje i\xc5\xa1 investavimo strategij\xc5\xb3, \xc4\xafskaitant prekyb\xc4\x85 kain\xc5\xb3 skirtumais, arbitra\xc5\xbe\xc4\x85 arba gryn\xc4\x85 spekuliacija (\xc4\xafskaitant tendencij\xc5\xb3 sekim\xc4\x85). Bet kuriose prekybos stadijose, ar tai sprendim\xc5\xb3 pri\xc4\x97mimas ar veiksm\xc5\xb3 rinkoje atlikimas, galima panaudoti algoritmini\xc5\xb3 sistem\xc5\xb3 pagalb\xc4\x85. Taip pat algoritmin\xc4\x97s sistemos gali vis\xc4\x85 darb\xc4\x85 atlikti automati\xc5\xa1kai be \xc5\xbemogaus \xc4\xafsiki\xc5\xa1imo \xc4\xaf prekybos proces\xc4\x85. Vienas pagrindini\xc5\xb3 HFT algoritm\xc5\xb3 tr\xc5\xabkum\xc5\xb3 yra itin sud\xc4\x97tingas j\xc5\xb3 pelningumo apskai\xc4\x8diavimas. Finansini\xc5\xb3 paslaug\xc5\xb3 tyrim\xc5\xb3 \xc4\xafmon\xc4\x97 \xe2\x80\x9eTABB Group\xe2\x80\x9c 2009\xc2\xa0m. rugpj\xc5\xabt\xc4\xaf \xc4\xafvertino, kad 300 vertybiniais popieriais prekiaujan\xc4\x8di\xc5\xb3 bendrovi\xc5\xb3 ir apribotos rizikos fond\xc5\xb3, besispecializuojan\xc4\x8di\xc5\xb3 HFT prekyboje, gavo 21 mlrd. JAV doleri\xc5\xb3 peln\xc4\x85 2008\xc2\xa0m, kur\xc4\xaf tyrimo autoriai pavadino \xe2\x80\x9esantykinai ma\xc5\xbeu\xe2\x80\x9c ir \xe2\x80\x9enetik\xc4\x97tai kukliu\xe2\x80\x9c, palyginus su bendra rinkos prekybos apimtimi. 2014\xc2\xa0m. kov\xc4\x85 HFT prekybos \xc4\xafmone \xe2\x80\x9eVirtu Financial\xe2\x80\x9c prane\xc5\xa1\xc4\x97, kad per penkerius metus buvo pelninga 1277 dienas i\xc5\xa1 1278, t. y. prarado pinigus tik 1 dien\xc4\x85._NEWLINE_Pasak finansini\xc5\xb3 paslaug\xc5\xb3 tyrim\xc5\xb3 ir konsultacij\xc5\xb3 \xc4\xafmon\xc4\x97s \xe2\x80\x9eAite Group\xe2\x80\x9c, tre\xc4\x8ddalis vis\xc5\xb3 2006\xc2\xa0m. atlikt\xc5\xb3 Europos S\xc4\x85jungos ir JAV akcijos sandori\xc5\xb3 buvo \xc4\xafvykdyti naudojant automatines programas ar algoritmus. O 2009\xc2\xa0m. tyrimai parod\xc4\x97, kad net 60\xe2\x80\x9373\xc2\xa0% prekybos apimties JAV akcij\xc5\xb3 rinkoje sudaro HFT \xc4\xafmon\xc4\x97s. 2012\xc2\xa0m. \xc5\xa1itas skai\xc4\x8dius nukrito iki ma\xc5\xbedaug 50\xc2\xa0%. 2006\xc2\xa0m. Londono vertybini\xc5\xb3 popieri\xc5\xb3 bir\xc5\xbeoje daugiau kaip 40\xc2\xa0% vis\xc5\xb3 pavedim\xc5\xb3 padar\xc4\x97 algoritmin\xc4\x97mis sistemomis besinaudojantys prekeiviai, ir buvo prognozuojama, kad \xc5\xa1is skai\xc4\x8dius 2007\xc2\xa0m. i\xc5\xa1augs iki 60\xc2\xa0%. Sandori\xc5\xb3, atlikt\xc5\xb3 naudojant algoritmin\xc4\x99 prekyb\xc4\x85, dalis Amerikos ir Europos rinkose yra \xc5\xbeenkliai didesn\xc4\x97 nei kitose rinkose, o 2008\xc2\xa0m. buvo prognozuojama, kad \xc5\xa1i dalis kai kuriose rinkose sieks net 80 proc. vis\xc5\xb3 sandori\xc5\xb3. Valiut\xc5\xb3 rinkose algoritmin\xc4\x97 prekyba taip pat yra paplitusi\xc2\xa0\xe2\x80\x93 2006\xc2\xa0m. 25\xc2\xa0% pavedim\xc5\xb3 buvo atlikti panaudojant algoritmines sistemas. Algoritmin\xc4\x97 prekyba nesunkiai gali b\xc5\xabti pritaikyta ir ateities sandori\xc5\xb3 rinkose\xc2\xa0\xe2\x80\x93 buvo tikimasi, kad iki 2010\xc2\xa0m. 20 proc. pasirinkimo sandori\xc5\xb3 (opcion\xc5\xb3) apimties bus vykdomi panaudojant algoritmines sistemas. Obligacij\xc5\xb3 rinkas taip pat bandoma pritaikyti algoritminei prekybai._NEWLINE_Algoritmin\xc4\x97 prekyba ir HFT yra vie\xc5\xa1\xc5\xb3 diskusij\xc5\xb3 objektas nuo tada, kai JAV vertybini\xc5\xb3 popieri\xc5\xb3 ir bir\xc5\xbeos komisija kartu su Prekybos \xc5\xbealiav\xc5\xb3 ateities sandoriais komisija savo prane\xc5\xa1imuose paskelb\xc4\x97, kad investicinio fondo atliktos algoritmin\xc4\x97s prekybos operacijos suk\xc4\x97l\xc4\x97 pardavim\xc5\xb3 bang\xc4\x85, kuri l\xc4\x97m\xc4\x97 2010\xc2\xa0m. Juod\xc4\x85j\xc4\xaf ketvirtadien\xc4\xaf (angl. 2010 Flash Crash). Tose pa\xc4\x8diose ataskaitose buvo pamin\xc4\x97ta, kad HFT strategijos gal\xc4\x97jo tur\xc4\x97ti \xc4\xaftak\xc4\x85 ir tolimesniam rink\xc5\xb3 nestabilumui. 2010\xc2\xa0m. Juod\xc4\x85j\xc4\xaf ketvirtadien\xc4\xaf \xc4\xafvyko antrasis did\xc5\xbeiausias iki tos dienos u\xc5\xbefiksuotas indekso \xe2\x80\x9eDow Jones Industrial Average\xe2\x80\x9c kritimas dienin\xc4\x97s prekybos metu, ta\xc4\x8diau kainos greitai atsistat\xc4\x97. Tarptautin\xc4\x97 vertybini\xc5\xb3 popieri\xc5\xb3 komisij\xc5\xb3 organizacija (IOSCO) savo 2011\xc2\xa0m. liepos m\xc4\x97n. paskelbtoje ataskaitoje nurod\xc4\x97, jog, nepaisant to, kad algoritm\xc5\xb3 prekyb\xc4\x85 ir HFT technologijas rinkos dalyviai naudojo savo prekybos ir rizikos valdymui, \xc5\xa1i\xc5\xb3 technologij\xc5\xb3 naudojimas l\xc4\x97m\xc4\x97 Juodojo Antradienio \xc4\xafvykius. Ta\xc4\x8diau kiti tyr\xc4\x97jai, analizav\xc4\x99 2010\xc2\xa0m. Juodojo ketvirtadienio \xc4\xafvykius padar\xc4\x97 kitas i\xc5\xa1vadas ir paskelb\xc4\x97, kad HFT reik\xc5\xa1mingai nepakeit\xc4\x97 prekybos apimties per \xe2\x80\x9eFlash Crash\xe2\x80\x9c.\n_START_SECTION_\nRinkos formavimo strategijos\n_START_PARAGRAPH_\n\xc5\xa0ios strategijos naudojasi atsitiktiniu kain\xc5\xb3 svyravimo principu\xc2\xa0\xe2\x80\x93 nepriklausomai nuo kainos augimo duotame laiko intervale dalis sandori\xc5\xb3 ma\xc5\xbeins finansinio instrumento kain\xc4\x85 palyginus su praeitomis reik\xc5\xa1m\xc4\x97mis ir, atvirk\xc5\xa1\xc4\x8diai, instrumento kainos kritimo atveju dalis sandori\xc5\xb3 didins finansinio instrumento kain\xc4\x85 palyginus su praeitomis reik\xc5\xa1m\xc4\x97mis. Tokiu b\xc5\xabdu strategijos naudotojui s\xc4\x97kmingai parinkus pavedim\xc5\xb3 kainas, galima pigiai pirkti ir brangiai parduoti nepriklausomai nuo trendo krypties. \xc5\xa0ios strategijos naudotojai yra vieni pagrindini\xc5\xb3 rink\xc5\xb3 momentinio likvidumo \xe2\x80\x9etiek\xc4\x97j\xc5\xb3\xe2\x80\x9c, o konkurencijos d\xc4\x97ka palankiai veikia ir jos vaizd\xc4\x85, tod\xc4\x97l bir\xc5\xbeos da\xc5\xbenai stengiasi pritraukti tokius spekuliantus \xc4\xaf nelikvid\xc5\xbeius instrumentus, teikia komisini\xc5\xb3 mokes\xc4\x8di\xc5\xb3 lengvatas, kai kuriais atvejais net teikiant i\xc5\xa1mokas u\xc5\xbe kotiruo\xc4\x8di\xc5\xb3 palaikym\xc4\x85.\n_START_SECTION_\nSekimas trendu\n_START_PARAGRAPH_\nSekimo trendu (angl. Trend Following) strategija\xc2\xa0\xe2\x80\x93 tai strategija, kai bandoma pasinaudoti ilgalaike, vidutin\xc4\x97s trukm\xc4\x97s ar trumpalaike rinkos jud\xc4\x97jimo tendencija. Strategija gali b\xc5\xabti naudojama tiek akcij\xc5\xb3, tiek ateities sandori\xc5\xb3 rinkose, tiek rinkai kylant, tiek krentant t. y. pelnas gali b\xc5\xabti gaunamas tiek kainos vir\xc5\xa1\xc5\xabn\xc4\x97s, tiek kainos dugno ta\xc5\xa1kuose. Spekuliantai, naudojantys \xc5\xa1i\xc4\x85 strategij\xc4\x85, m\xc4\x97gina nusp\xc4\x97ti rinkos krypt\xc4\xaf ir nustatyti palankiausius pirkimo ar pardavimo signalus, naudodami dabartin\xc4\x97s kainos rinkoje skai\xc4\x8diavimus, slankiuosius kainos vidurkius bei r\xc4\x97\xc5\xbei\xc5\xb3, kuriuose svyruoja kaina, galimus pramu\xc5\xa1imo ta\xc5\xa1kus. Spekuliantai, naudojantys \xc5\xa1i\xc4\x85 strategij\xc4\x85, nesiekia nusp\xc4\x97ti tikslios kainos, jie tiesiog \xc4\xafein\xc4\x85 \xc4\xaf rink\xc4\x85, kai mano, kad rinka \xc4\xafgauna tam tikr\xc4\x85 krypt\xc4\xaf, ir i\xc5\xa1 jos i\xc5\xa1eina, kai mano, jog \xc5\xa1i kryptis kei\xc4\x8diasi.\n_START_SECTION_\nPorin\xc4\x97 prekyba\n_START_PARAGRAPH_\nPorin\xc4\x97s prekybos (angl. Pair Trading) strategija yra neutrali rinkos svyravimams pirkimo-pardavimo strategija, leid\xc5\xbeianti spekuliantams u\xc5\xbedirbti i\xc5\xa1 trumpalaiki\xc5\xb3 pana\xc5\xa1i\xc5\xb3 vertybini\xc5\xb3 popieri\xc5\xb3 kain\xc5\xb3 neatitikim\xc5\xb3. Strategijos esm\xc4\x97 yra sekti du istori\xc5\xa1kai koreliuojan\xc4\x8dius vertybinius popierius ir kai \xc5\xa1i koreliacija susilpn\xc4\x97s, pavyzd\xc5\xbeiui vienos akcijos kaina pakils, o kitos\xc2\xa0\xe2\x80\x93 nukris, parduoti kylan\xc4\x8di\xc4\x85 akcij\xc4\x85 ir pirkti krintan\xc4\x8di\xc4\x85 akcij\xc4\x85, tikintis, kad \xc4\xafprastas skirtumas tarp \xc5\xa1i\xc5\xb3 akcij\xc5\xb3 atsistatys. Divergencij\xc4\x85 tarp pana\xc5\xa1i\xc5\xb3 vertybini\xc5\xb3 popieri\xc5\xb3 gali sukelti trumpalaikiai pasi\xc5\xablos/paklausos poky\xc4\x8diai, pavieniai dideli pirkimo/pardavimo pavedimai, reakcija \xc4\xaf svarbias \xc4\xafmon\xc4\x97s paskelbtas naujienas ir pan. Por\xc5\xb3 strategijos pavyzdys gal\xc4\x97t\xc5\xb3 b\xc5\xabti \xe2\x80\x9ePepsi\xe2\x80\x9c ir \xe2\x80\x9eCoca Cola\xe2\x80\x9c kompanij\xc5\xb3 akcijos. \xc5\xa0ios bendrov\xc4\x97s parduoda pana\xc5\xa1\xc5\xb3 produkt\xc4\x85 ir istori\xc5\xa1kai j\xc5\xb3 akcij\xc5\xb3 pakilimai ir nuosmukiai sutampa. Jei \xe2\x80\x9eCoca Cola\xe2\x80\x9c akcij\xc5\xb3 \xc5\xbeenkliai pakilt\xc5\xb3, o Pepsi akcij\xc5\xb3 vert\xc4\x97 likt\xc5\xb3 nepakitusi, spekuliantas, naudojantis por\xc5\xb3 strategij\xc4\x85, \xe2\x80\x9eCoca Cola\xe2\x80\x9c akcijas parduot\xc5\xb3 ir pirkt\xc5\xb3 \xe2\x80\x9ePepsi\xe2\x80\x9c akcijas, darydamas prielaid\xc4\x85, kad abiej\xc5\xb3 \xc5\xa1i\xc5\xb3 kompanij\xc5\xb3 akcijos gr\xc4\xaf\xc5\xa1 prie savo istorinio balanso ta\xc5\xa1ko.\n_START_SECTION_\nPrekyba krep\xc5\xa1eliais\n_START_PARAGRAPH_\nPrekyba krep\xc5\xa1eliais (angl. Basket Trading) kartoja pagrindinius porin\xc4\x97s prekybos principus, ta\xc4\x8diau skiriasi tuo, kad kain\xc5\xb3 santykis sudaromas i\xc5\xa1 karto dviem \xe2\x80\x9einstrument\xc5\xb3 krep\xc5\xa1eliams\xe2\x80\x9c. Kiekvieno krep\xc5\xa1elio kaina apskai\xc4\x8diuojama pagal keli\xc5\xb3 instrument\xc5\xb3 kain\xc4\x85, atsi\xc5\xbevelgiant \xc4\xaf \xc5\xa1i\xc5\xb3 instrument\xc5\xb3 kiek\xc4\xaf krep\xc5\xa1eliuose. Taip pat kaip ir porin\xc4\x97s prekybos strategijose, kai santykio su slankiuoju vidurkiu skirtumas pasiekia numatyt\xc4\x85 dyd\xc4\xaf, \xc4\xafvykdomas vis\xc5\xb3 instrument\xc5\xb3, sudaran\xc4\x8di\xc5\xb3 pirm\xc4\x85 krep\xc5\xa1el\xc4\xaf, pirkimas ir vienalaikis vis\xc5\xb3 antr\xc4\x85 krep\xc5\xa1el\xc4\xaf sudaran\xc4\x8di\xc5\xb3 instrument\xc5\xb3 pardavimas. Santykiams gr\xc4\xaf\xc5\xbeus prie vidurkio \xc4\xafvykdomi atvirk\xc5\xa1tiniai pavedimai. Prekybos krep\xc5\xa1eliais strategij\xc5\xb3 efektyvumas labai priklauso nuo momentinio instrument\xc5\xb3 likvidumo, tod\xc4\x97l \xc5\xa1ios strategijos naudojamos tik labai likvid\xc5\xbeiose rinkose.\n_START_SECTION_\nArbitra\xc5\xbeas\n_START_PARAGRAPH_\nArbitra\xc5\xbeas (angl. Arbitrage)\xc2\xa0\xe2\x80\x93 daugiausia tai yra prekybos poromis atvejai, kai pora susideda i\xc5\xa1 vienod\xc5\xb3 arba tarpusavyje susiet\xc5\xb3 aktyv\xc5\xb3, kuri\xc5\xb3 koreliacija beveik lygi (arti vienetui). Atitinkamai, toki\xc5\xb3 instrument\xc5\xb3 kain\xc5\xb3 santykis da\xc5\xbeniausia bus beveik nekintantis. Arbitra\xc5\xbeo strategij\xc5\xb3 efektyvumas ypatingai priklauso nuo rinkos duomen\xc5\xb3 gavimo ir pavedim\xc5\xb3 i\xc5\xa1siuntimo grei\xc4\x8dio, tod\xc4\x97l arbitra\xc5\xbe\xc4\x85 galima priskirti prie labiausiai nuo technologij\xc5\xb3 priklausom\xc5\xb3 algoritm\xc5\xb3, reikalaujan\xc4\x8di\xc5\xb3 itin greit\xc5\xb3 ry\xc5\xa1io kanal\xc5\xb3 bei \xc5\xa1iuolaikin\xc4\x97s prekybos infrastrukt\xc5\xabros. Pavyzdys: vienas populiariausi\xc5\xb3 arbitra\xc5\xbeo naudojim\xc5\xb3 yra S&P ateities sandori\xc5\xb3 ir S&P 500 akcij\xc5\xb3 poroje. Da\xc5\xbenai tarp j\xc5\xb3 atsiranda nelygyb\xc4\x97. Taip atsitinka, kai S&P 500 akcij\xc5\xb3 kainos, kuriuos daugiausiai prekiaujamos NYSE ir NASDAQ bir\xc5\xbeose, pralenkia arba atsilieka nuo S&P ateities sandorio, kuris prekiaujamas CME bir\xc5\xbeoje.\n_START_SECTION_\nNaudojimosi kainos nepastovumu strategija\n_START_PARAGRAPH_\nNaudojimosi kainos nepastovumu strategija (angl. Volatility Trading)\xc2\xa0\xe2\x80\x93 strategija, kai naudojamasi pasirinkimo sandorio (opciono) kainos priklausomybe nuo numatomo bazinio aktyvo kainos nepastovumo (angl. volatility) per laikotarp\xc4\xaf iki opciono pabaigos. Tai rei\xc5\xa1kia, kad, nepasikeitus bazinio aktyvo kainai, opciono kaina tam tikru laiko momentu skirsis priklausomai nuo skai\xc4\x8diavimuose panaudoto bazinio aktyvo kainos nepastovumo\xc2\xa0\xe2\x80\x93 kuo didesnis numatomas aktyvo kainos nepastovumas, tuo didesn\xc4\x97 opciono kaina. Atitinkamai, prognozuojamam kain\xc5\xb3 nepastovumui augant opcionai nuperkami, o nepastovumui krintant\xc2\xa0\xe2\x80\x93 parduodami. Prekyba naudojantis kain\xc5\xb3 nepastovumu laikoma viena sud\xc4\x97tingiausi\xc5\xb3 d\xc4\x97l matematini\xc5\xb3 skai\xc4\x8diavim\xc5\xb3 sud\xc4\x97tingumo.\n_START_SECTION_\n\xc5\xbdemo v\xc4\x97lavimo prekyba\n_START_PARAGRAPH_\n\xc5\xbdemo v\xc4\x97lavimo prekyba (angl. Low Latency Trading)\xc2\xa0\xe2\x80\x93 sekimo trendu strategij\xc5\xb3 modifikacija, kai parenkami du koreliuojantys finansiniai instrumentai ir stebint vieno (bazinio) instrumento kainos jud\xc4\x97jim\xc4\x85 prekiaujama kitu (darbiniu) finansiniu instrumentu, kurio kainos jud\xc4\x97jimas \xc5\xa1iek tiek atsilieka. Trendo ie\xc5\xa1koma labai ma\xc5\xbeuose laiko intervaluose, didelio likvidumo rinkose. Kartais prekiaujant pagal \xc5\xa1i\xc4\x85 strategij\xc4\x85 yra prekiaujama ne vienu darbiniu instrumentu, o keli\xc5\xb3 instrument\xc5\xb3 krep\xc5\xa1eliu. Tokiu atveju kiekvienas krep\xc5\xa1el\xc4\xaf sudarantis instrumentas koreliuoja su baziniu instrumentu. \xc5\xa0ios strategijos efektyvumas priklauso tik nuo informacijos apie bazinio instrumento jud\xc4\x97jim\xc4\x85 gavimo grei\xc4\x8dio ir pavedim\xc5\xb3 \xc4\xafvykdymo spartos, tod\xc4\x97l \xc5\xa1iai strategijai \xc4\xafgyvendinti (taip pat kaip ir arbitra\xc5\xbeo strategijoms) reikalingi itin greiti ry\xc5\xa1io kanalai bei \xc5\xa1iuolaikin\xc4\x97s prekybos infrastrukt\xc5\xabros.\n_START_SECTION_\nU\xc5\xbeb\xc4\x97gimo \xc4\xaf priek\xc4\xaf strategija\n_START_PARAGRAPH_\nU\xc5\xbeb\xc4\x97gimo \xc4\xaf priek\xc4\xaf strategija (angl. Front Running)\xc2\xa0\xe2\x80\x93 strategija, kuri remiasi momentiniu instrumento likvidumu ir vidutine su \xc5\xa1iuo instrumentu susijusi\xc5\xb3 sandori\xc5\xb3 apimtimi rinkoje per tam tikr\xc4\x85 laik\xc4\x85. Strategijos esm\xc4\x97\xc2\xa0\xe2\x80\x93 pama\xc4\x8dius vien\xc4\x85 ar kelis pavedimus, kuri\xc5\xb3 suminis dydis didesnis nei \xc4\xafprastinis, si\xc5\xablyti keliais punktais ma\xc5\xbeesn\xc4\x99 pardavimo (ar didesn\xc4\x99 pirkimo) kain\xc4\x85 nei si\xc5\xablo min\xc4\x97tus pavedimus padar\xc4\x99 rinkos dalyviai. Tokiu b\xc5\xabdu padarytas pavedimas atsiduria prie\xc5\xa1 didel\xc4\x97s apimties pavedim\xc4\x85 (pavedimus). Kai \xc4\xafvykdomas \xc5\xa1i\xc4\x85 strategij\xc4\x85 taikan\xc4\x8dio spekulianto pavedimas, spekuliantas padaro antr\xc4\x85 pavedim\xc4\x85\xc2\xa0\xe2\x80\x93 jei prie\xc5\xa1 tai instrument\xc4\x85 \xc4\xafsigijo, dabar bando j\xc4\xaf parduoti keliais punktais auk\xc5\xa1tesne kaina, o jei prie\xc5\xa1 tai j\xc4\xaf pardav\xc4\x97\xc2\xa0\xe2\x80\x93 bando \xc4\xafsigyti v\xc4\x97l, ta\xc4\x8diau \xc5\xbeemesne kaina. Naudojant \xc5\xa1i\xc4\x85 strategij\xc4\x85, yra tikimasi, kad, kol bus vykdomas didel\xc4\x97s apimties pavedimas, prie\xc5\xa1 kur\xc4\xaf spekuliantas \xc4\xafsiterp\xc4\x97, d\xc4\x97l atsitiktinio kainos susvyravimo bus \xc4\xafvykdytas ir antrasis spekulianto pavedimas. \xc5\xa0i strategija tinkama, jei rinka yra labai likvidi, o s\xc4\x97kmingam strategijos \xc4\xafgyvendinimui reikalingi itin greiti ry\xc5\xa1io kanalai bei \xc5\xa1iuolaikin\xc4\x97s prekybos infrastrukt\xc5\xabros.\n_START_SECTION_\nKain\xc5\xb3 pasikeitimui nejautraus portfelio strategijos\n_START_PARAGRAPH_\nFinansuose kain\xc5\xb3 skirtumui nejautrus (angl. Delta-neutral) portfelis yra tarpusavyje susijusi\xc5\xb3 vertybini\xc5\xb3 popieri\xc5\xb3 rinkinys, kurio bendra vert\xc4\x97 nekinta, jei kiekvieno j\xc4\xaf sudaran\xc4\x8dio vertybinio popieriaus vert\xc4\x97 svyruoja ne\xc5\xbeymiai. Tok\xc4\xaf portfel\xc4\xaf paprastai sudaro pasirinkimo sandoriai (opcionai) ir juos atitinkantys vertybiniai popieriai, i\xc5\xa1 kuri\xc5\xb3 gauti pelnai ir patirti nuostoliai kompensuoja vienas kit\xc4\x85, tod\xc4\x97l bendra portfelio vert\xc4\x97 n\xc4\x97ra jautri kurio nors vertybinio popieriaus svyravimui ir \xc5\xbeenkliai nekinta.\n_START_SECTION_\nKainos jud\xc4\x97jimo link vidurkio strategija\n_START_PARAGRAPH_\nKainos jud\xc4\x97jimas link vidurkio (angl. Mean reversion) yra matematin\xc4\x97 teorija kartais naudojama prekyboje vertybiniais popieriais. Jos esm\xc4\x97 ta, kad tiek vertybini\xc5\xb3 popieri\xc5\xb3 kain\xc5\xb3 vir\xc5\xa1\xc5\xabn\xc4\x97s, tiek dugnai yra laikini ir kad kaina yra linkusi gr\xc4\xaf\xc5\xbeti prie savo istorin\xc4\x97s vidutin\xc4\x97s kainos. Naudojant \xc5\xa1i\xc4\x85 strategij\xc4\x85 pirmiausia turi b\xc5\xabti nustatomas atitinkamo vertybinio popieriaus prekybos laikotarpis, o tada skai\xc4\x8diuojama vidutin\xc4\x97 kaina. Kai vertybinio popieriaus kaina yra ma\xc5\xbeesn\xc4\x97 u\xc5\xbe vidurk\xc4\xaf, manoma, kad yra palankus laikas pirkti, tikintis, kad jo kaina kils, o kai kaina yra didesn\xc4\x97 u\xc5\xbe vidutin\xc4\x99, tikimasi, kad kaina kris. Vidutin\xc4\x99 vertybinio popieriaus kain\xc4\x85 parodo slankieji vidurkiai \xe2\x80\x93 da\xc5\xbeniausiai naudojamas paskutini\xc5\xb3 20 dien\xc5\xb3 vidurkis. Taip pat populiar\xc5\xabs Yahoo! Finance, MS Investor, Morningstar ir kit\xc5\xb3 bendrovi\xc5\xb3 sudaromi 50 bei 100 dien\xc5\xb3 slankieji vidurkiai.\n_START_SECTION_\nVeikimas\n_START_PARAGRAPH_\nPrie\xc5\xa1ingai \xc4\xafprastam investavimo b\xc5\xabdui, kai akcij\xc5\xb3 vert\xc4\x97 nustatoma vadovaujantis \xc4\xafmon\xc4\x97s finansine b\xc5\xabkle, naudojant algoritmines sistemas pirkimo bei pardavimo laikas, kaina bei vert\xc4\x97 yra nustatoma grynai matemati\xc5\xa1kai pagal tam tikr\xc4\x85 u\xc5\xbeduot\xc4\x85 ar pasirinkt\xc4\x85 statistin\xc4\xaf model\xc4\xaf. \xc5\xa0ie modeliai kuriami vadovaujantis statistini\xc5\xb3 duomen\xc5\xb3 apibendrinimu (apdorojamu). Tam tikslui yra naudojami dideli duomen\xc5\xb3 kiekiai, kurie yra analizuojami specifiniu analitiniu program\xc5\xb3, toki\xc4\x85 kaip Matlab, pagalba. V\xc4\x97lesniame etape \xc5\xa1ie duomenys yra strukt\xc5\xabrizuojami, apjungiami \xc4\xaf program\xc4\x85 (algoritm\xc4\x85) bei testuojami realiose prekybos s\xc4\x85lygose. Paskutiniame etape yra suprogramuojami prekybos robotai (programos) atliekan\xc4\x8dios vienus ar kitus prekybos sandorius rinkoje. Tokiu b\xc5\xabdu gautu prekybos rezultatai yra ma\xc5\xbeiau priklausomi nuo subjektyviu prie\xc5\xbeas\xc4\x8di\xc5\xb3, d\xc4\x97ka ko ir gaunamas stabilus pelnas. Rezultatai yra lengviau prognozuojami, rizika lengviau nustatoma bei \xc4\xafvertinama.\n_START_SECTION_\nTaikymas\n_START_PARAGRAPH_\nPastaraisiais metais itin tobul\xc4\x97jant kompiuterinei technikai, ry\xc5\xa1iams bei internetui, kompiuterini\xc5\xb3 algoritmini\xc5\xb3 sistem\xc5\xb3 naudojimas \xc4\xafgauna vis didesni pagreiti. Kaip pavyzd\xc4\xaf galima b\xc5\xabtu pateikti matematikos profesoriaus Jim Simons investicin\xc4\xaf fond\xc4\x85 \xe2\x80\x9eRenaissance Technologies\xe2\x80\x9c, kurio pelnas kelerius metus i\xc5\xa1 eil\xc4\x97s siek\xc4\x97 vir\xc5\xa1 milijardo JAV doleri\xc5\xb3. Tai i\xc5\xa1ties \xc4\xafsp\xc5\xabdinga investicinio fondo gr\xc4\x85\xc5\xbea.\n_START_SECTION_\nDisciplinos palaikymas\n_START_PARAGRAPH_\nAlgoritmin\xc4\x97ms sistemoms automati\xc5\xa1kai vykdant pavedimus pagal i\xc5\xa1 anksto suprogramuotas taisykles, prekiautojas negal\xc4\x97s dvejoti d\xc4\x97l sprendimo pri\xc4\x97mimo ar nukrypti nuo i\xc5\xa1 anksto suplanuotos strategijos\xc2\xa0\xe2\x80\x93 neu\xc5\xbedaryti nuostolingos pozicijos tikintis, kad ji taps pelninga, ar, pasiekus i\xc5\xa1 anksto numatyt\xc4\x85 peln\xc4\x85, neparduoti, tikintis, kad bus u\xc5\xbedirbta dar daugiau ir pan. Algoritmin\xc4\x97s sistemos naudingos ir tiems prekiautojams, kurie yra link\xc4\x99 daryti per daug pavedim\xc5\xb3 t. y. prekiauti nesulauk\xc4\x99 ir nepatikrin\xc4\x99 prekybos signal\xc5\xb3, kas da\xc5\xbenai atne\xc5\xa1a nuostol\xc4\xaf, bei tiems, kurie patyr\xc4\x99 kelis nuostolius i\xc5\xa1 eil\xc4\x97s, net ir matydami tikrai palankias pirkimo ar pardavimo galimybes, d\xc4\x97l psichologini\xc5\xb3 prie\xc5\xbeas\xc4\x8di\xc5\xb3 nedr\xc4\xafsta sudaryti dar vieno sandorio. Algoritmin\xc4\x97s sistemos padeda ne tik i\xc5\xa1laikyti disciplin\xc4\x85 prekiaujant rinkose, kurioms b\xc5\xabdingi stipr\xc5\xabs kain\xc5\xb3 svyravimai, bet ir apsaugo nuo streso sukeliam\xc5\xb3 klaid\xc5\xb3, toki\xc5\xb3 kaip atsitiktinis \xe2\x80\x9e100\xe2\x80\x9c suvedimas vietoje \xe2\x80\x9e1000\xe2\x80\x9c ir pan.\n_START_SECTION_\nStrategijos testavimas pagal istorinius duomenis\n_START_PARAGRAPH_\nAlgoritmin\xc4\x97mis sistemomis besinaudojantis prekiautojas gali lengvai patikrinti tam tikros strategijos efektyvum\xc4\x85, paleisdamas j\xc4\x85 ant istorini\xc5\xb3 duomen\xc5\xb3. Algoritmas negali nukrypti nuo u\xc5\xbeprogramuoto scenarijaus, tad prekiautojas gali b\xc5\xabti tikras, kad realiu laiku susidarius pana\xc5\xa1iai situacijai, algoritmas elgsis taip pat, kaip elg\xc4\x97si, kai buvo bandomas ant istorini\xc5\xb3 duomen\xc5\xb3.\n_START_SECTION_\nPadid\xc4\x97j\xc4\x99s pavedim\xc5\xb3 \xc4\xafvykdymo greitis\n_START_PARAGRAPH_\nAutomatizuotos sistemos gali akimirksniu sureaguoti \xc4\xaf pasikeitimus rinkoje, patikrinti tam tikros strategijos s\xc4\x85lygos pasiekim\xc4\x85 ir \xc4\xafvykdyti strategijoje numatytus veiksmus. Tai yra ypa\xc4\x8d svarbu, nes keli\xc5\xb3 sekund\xc5\xbei\xc5\xb3, o kartais ir milisekund\xc5\xbei\xc5\xb3 pauz\xc4\x97 siun\xc4\x8diant pavedimus gali lemti, ar sandoris bus s\xc4\x97kmingas. Vos tik \xc4\xafeinama \xc4\xaf rink\xc4\x85, algoritmin\xc4\x97 sistema gali automati\xc5\xa1kai patikslinti pavedim\xc4\x85\xc2\xa0\xe2\x80\x93 nustatyti nuostolio rib\xc4\x85 (angl. stop-loss) ir (ar) ta\xc5\xa1k\xc4\x85, kur\xc4\xaf pasiekus, bus pasiimamas pelnas (angl. profit targets). Kai kurios rinkos juda labai greitai, tod\xc4\x97l kaskart, kai kritinis veiksmas n\xc4\x97ra atliekamas laiku, prekiautojo noras m\xc4\x97ginti dar kart\xc4\x85 ma\xc5\xbe\xc4\x97ja. Automatizuotos prekybos sistemos neleid\xc5\xbeia tam atsitikti.\n_START_SECTION_\nPrekybos diversifikacija\n_START_PARAGRAPH_\nAutomatin\xc4\x97s prekybos sistemos sudaro galimyb\xc4\x99 spekuliantui prekiauti keliomis s\xc4\x85skaitomis arba naudoti kelias strategijas vienu metu. Kadangi kompiuteris gali ie\xc5\xa1koti strategij\xc5\xb3 pritaikymo galimybi\xc5\xb3 i\xc5\xa1kart keliose rinkose, milisekund\xc5\xbei\xc5\xb3 tikslumu atlikti pavedimus bei steb\xc4\x97ti pavedim\xc5\xb3 b\xc5\xabsen\xc4\x85, automatin\xc4\x97s prekybos sistemos yra labai naudingos ir diversifikuojant portfel\xc4\xaf.\xc2\xa0\n_START_SECTION_\nVertinimas\n_START_PARAGRAPH_\nKai kurios u\xc5\xbesienio kompanijos u\xc5\xbesiima automatini\xc5\xb3 kompiuterizuot\xc5\xb3 sistem\xc5\xb3 vertinimu. Sistemos yra vertinamos pagal \xc4\xafvairius kokyb\xc4\x97s kriterijus bei joms suteikiami patikimumo reitingai.'